«Εγώ ο Πολίτης» είναι το όνομα νέου πολιτικού κόμματος το οποίο συστάθηκε από Ρώσους, που διαμένουν στην Κύπρο και έχουν αποκτήσει κυπριακή υπηκοότητα.

Επικεφαλής του νέου κόμματος είναι ο Αλεξέι Βολομποέφ, Ρώσος επιχειρηματίας, ο οποίος διατηρεί εστιατόριο στη Λεμεσό.

Ο αναπληρωτής γενικός διευθυντής του υπουργείου Εσωτερικών, Κύπρος Κυπριανού, επιβεβαίωσε στην εφημερίδα «Φιλελεύθερος» την έγκριση του νέου κόμματος. Όπως είπε, ακολουθήθηκε η διαδικασία, «που ακολουθείται σε κάθε περίπτωση, έγιναν όλοι οι έλεγχοι και αφού διαπιστώθηκε ότι πληρούνται όλες οι προϋποθέσεις εγκρίθηκε η άδεια».

Την ερχόμενη βδομάδα θα γίνει και η επίσημη υπογραφή των εγγράφων για την τυπική έγκριση και λειτουργία του κόμματος από το υπουργείο Εσωτερικών.

Το καταστατικό του κόμματος προβλέπει ότι σε αυτό μπορούν να γίνουν μέλη Κύπριοι και Ευρωπαίοι πολίτες.

Στόχος του νέου κόμματος είναι να φέρει στην Κύπρο ριζικές τομές στη δημόσια ζωή, με αντιμετώπιση της γραφειοκρατίας, ανάπτυξη των νέων τεχνολογιών και της ηλεκτρονικής διακυβέρνησης, καθώς επίσης και στροφή της οικονομίας στην ανάπτυξη.

Το νέο κόμμα πρόκειται να πάρει μέρος στις ευρωεκλογές το 2019. Όσον αφορά στις προεδρικές εκλογές του 2018 η απόφαση θα ληφθεί από τα συλλογικά όργανα του κόμματος, ωστόσο φαίνεται ότι το νέο κόμμα δεν θα ήθελε να ταυτιστεί στην παρούσα φάση με συγκεκριμένο υποψήφιο.

Μάλιστα το νέο κόμμα έχει ήδη φτιάξει και τις σελίδες του στα μέσα κοινωνικής δικτύωσης όπως είναι το facebook και το twitter

Σε συνέντευξη που δημοσίευσε η κυπριακή εφημερίδα ο «Πολίτης» τον περασμένο Μάρτιο, η διευθύντρια της ρωσικής εφημερίδας «Βέστνικ Κίπρα» και αντιπρόεδρος του Συνδέσμου Ρωσόφωνων Κατοίκων της Κύπρου, Ναταλία Καρντάς, ανέφερε, μεταξύ άλλων, ότι «ο αριθμός των ρωσόφωνων στην Κύπρο, υπολογίζεται σε 40 με 50 χιλιάδες άτομα».

Σημειώνεται ότι η ρωσική γλώσσα θεωρείται η μητρική γλώσσα των περισσότερων λαών της πρώην Σοβιετικής Ένωσης.

Όπως είπε η κ. Καρντάς, «το 75% από αυτούς ζει στη Λεμεσό. Υπάρχουν, δε, γύρω στις 500 οικογένειες ρωσόφωνων που διαμένουν στην Κύπρο για περισσότερα από 20 χρόνια.

Στη Λεμεσό λειτουργούν αυτήν τη στιγμή τρία ρωσικά σχολεία με 600 μαθητές, δυο νηπιαγωγεία, 20 εκπαιδευτικά κέντρα, ενώ στην περιοχή των Καλογήρων ανεγείρεται ρωσική εκκλησία».

Την 1η Μαΐου 2017, τελέστηκαν τα εγκαίνια του ρωσικού ναού του Αγίου Ανδρέου και πάντων των Ρώσων Αγίων που βρίσκεται στον προαύλιο χώρο της Μητρόπολης Ταμασσού και Ορεινής.

Δωρητής του ρωσικού ναού – ο οποίος διαθέτει πέντε χρυσούς τρούλους, με τον μεγάλο κεντρικό τρούλο να ζυγίζει περίπου 7 τόνους και τους υπόλοιπους τέσσερις συνολικά 5 τόνους- ήταν ο Ρώσος Βιαστισλάβ Ζαρενκόφ.